Mynd : Stjörnufræðivefurinn / Hermann Hafsteinsson Ástarstjarnan setur svartan blett á sólina Sumir atburðir í náttúrunni eru svo sjaldgæfir að sárafáir verða vitni að þeim . Rétt eftir klukkan tíu þriðjudagskvöldið 5. júní getur þú , ef veður leyfir , séð einn slíkan atburð þegar ástarstjarnan Venus setur svartan blett á sólina okkar . Það er mjög sjaldgæft að Venus fari fyrir sólina . Það gerist aðeins á rúmlega 100 ára fresti og þá tvisvar með átta ára millibili . Fyrr á tímum var þessi atburður vísindamönnum mjög mikilvægur . Þá gafst þeim nefnilega tækifæri til að reikna út fjarlægðina frá jörðinni til sólarinnar . Og vegna þess hve sjaldgæfur atburðurinn er fóru margir vísindamenn í mjög löng ferðalög til að missa ekki af honum . Stundum voru ferðalögin nokkurra ára löng en þá voru vitaskuld hvorki til bílar né flugvélar heldur voru einu fararskjótarnir seglskip og hestar . Þótt Venus sé næstum jafnstór jörðinni er hún óralangt í burtu og miklu minni en sólin okkar . Þess vegna lítur hún út eins og pínulítill svartur blettur sem ferðast makindalega yfir sólina þegar þetta gerist . Seinast fór Venus fyrir sólina árið 2004 en þú ættir að grípa tækifærið nú því líklega muntu aldrei sjá þetta aftur . Venus fer nefnilega ekki aftur fyrir sólina fyrr en árið 2117 ! Hvað verður þú gömul / gamall þá ? Skemmtileg staðreynd : Ísland og Grænland eru einu löndin í heiminum þar sem sólin sest og rís aftur á meðan Venus fer fyrir sólina . Það gerir atburðinn enn einstakari ! Hvernig er hægt að fylgjast með ? Maður má aldrei horfa beint á sólina án hlífðarbúnaðar og alls ekki með sjónaukum . Maður getur nefnilega orðið blindur ! Til að hjálpa fólki að sjá atburðinn á öruggan hátt munu félagar í Stjörnuskoðunarfélagi Seltjarnarness stilla upp búnaði við Perluna frá klukkan 21:30 á þriðjudagskvöldið . Þangað eru allir hjartanlega velkomnir . Þar getur þú fengið sérstök gleraugu til að skoða sólina og fengið að horfa í gegnum sérstaka sólarsjónauka . Með þeim gætir þú ekki aðeins séð reikistjörnu fyrir sólinni , heldur stærðarinnar sólbletti og ef til vill sólgos sem eru stærri en jörðin !